Tämä on luettelo yleisimmistä klassisessa baletissa käytetyistä termeistä. Termistö vaihtelee hieman koulukunnittain ja samalle liikkeelle on sekä useampia nimityksiä että hieman toisistaan poikkeavia suoritustapoja. Suomessa noudatetaan yleisimmin venäläisen koulukunnan metodia (Vaganova-metodi). Muita tärkeitä koulukuntia ovat ranskalainen, italialainen (Cecchetti), tanskalainen (Bournonville) ja englantilainen koulu (Royal Academy of Dance, RAD).

A B C D E F G J L M O P Q R S T V

A
-

### Adagio

Musiikkitermi "hitaasti". Balettiharjoittelun yhteydessä adagiolla tarkoitetaan hitaita liikesarjoja, joilla pyritään kehittämään tanssijan tasapainoa, voimaa ja kauniita linjauksia. Tällainen harjoitus voidaan tehdä joko tangossa eli **à la barre** tai keskilattialla eli **au milieu**. Yleisimmät adagiossa käytetyt liikkeet ovat **plié**t, **port de bras**t, **developpé**t, **fouetté**-käännökset, **rond de jambe't**, **attitude'**it, **arabesque'**it ja erilaiset piruetit sekä näitä yhdistävät väliaskeleet. Balettiesityksessä adagioksi kutsutaan **grand pas de deux'n** alkuosiota, jossa ballerina tanssii partnerinsa tukemana. Musiikin tempo ei välttämättä ole adagio, vaan termi viittaa tanssin rauhalliseen ja virtaavaan liikelaatuun.

### Air, en l'

Ilmassa. Esimerkiksi **rond de jambe en l'air** on rond de jambe tehtynä niin, ettei jalkaa liikuteta lattian pinnassa vaan ilmassa. Vrt. **à terre**.

### Allegro

Musiikkitermi "eloisa, ripeä". Baletin yhteydessä käytettynä tarkoitetaan nopeaan musiikkiin tehtäviä liikkeitä kuten hyppyjä. **Petit allegroon** kuuluvat pienet, nopeat ja suurta jalkojen näppäryyttä vaativat hypyt kuten **pas assemblé** tai **changement de pieds**. **Grand allegroon** kuuluvat maksimiponnistusta vaativat suuret ja usein liikkuvat hypyt kuten **grand jeté** tai **pas jeté entrelacé**. Nämä vaativat usein erilaisia vauhti- ja väliaskeleita kuten **pas chassé** tai **pas glissade**.

### Allongé

Pidennetty. Käsien ojentaminen kaarevasta asennosta. Samalla kämmen käännetään kohti lattiaa. Esimerkiksi **arabesque**-asennossa kädet ovat **allongé**, jotta ne korostaisivat taakse ojennetun jalan pitkää linjaa.

### Arabesque

Four different arabesquesArabialaiseen tapaan. Kuvataiteessa tarkoittaa viivaornamenttia. Asento, jossa tanssija seisoo toinen jalka ojennettuna taakse. Kädet pidetään kannatettuina harmonisessa asennossa **allongé** ja näin pyritään muodostamaan mahdollisimman pitkä linja sormenpäistä varpaisiin. Arabeskeja on neljä erilaista, joista 1. ja 2. ns. avoimessa asennossa (takana on yleisön puoleinen jalka) ja 3. ja 4. suljetussa (tukijalka on yleisön puoleisena).

### Arrière, en

Taaksepäin.

### Assemblé, pas

Koota, liittää yhteen. Hyppy, jossa työskentelevä jalka liukuu lattiaa pitkin ja heitetään ilmaan. Jalan ollessa ilmassa tukijalka ponnistaa suoraan ylös nilkka ojennettuna. Assembléssa siis ponnistetaan yhdeltä jalalta, mutta laskeudutaan kahdelle jalalle.

* **Grand pas assemblé**ssa jalka heitetään ennen ponnistusta vaakatasoon ja myös hypätään ylemmäs.
* **Pas assemblé battu**ssä hyppyyn lisätään jalkojen isku yhteen V-asennossa ilmassa, jonka jälkeen pienellä avauksella jalkojen järjestys vaihdetaan ennen alastuloa.
* **Pas assemblé double**ssa tehdään kaksi assembléeta sivulle peräkkäin ja vasta jälkimmäisellä etujalka vaihtuu.
* **Pas assemblé en tournant** on assemblé samalla kääntyen. Käännös voi olla myös vain neljännes- tai puolikäännös.
* **Pas assemblé porté**ssa hypyllä myös liikutaan heitetyn jalan suuntaan.
* **Pas assemblé soutenu** tehdään varpailla **au pointe** (tai puolivarpailla **demi pointe**). Jalka imaistaan avatusta asennosta viidenteen samalla nousten varpaiden kärjille.
* **Pas assemblé soutenu en tournant**issa liikkeen päätteeksi tehdään käännös varpailla (tai puolivarpailla) V-asennossa.

### Aste

Jalkojen liikkeissä käytettyjä eri korkeuksia kuvataan asteluvuilla: *90 astetta* tarkoittaa vaaka-tasoon nostettua jalkaa ja *45 astetta* sen ja lattiatason puoliväliä. Kuitenkin termillä 90 astetta tarkoitetaan usein liikkeen *grand*-muodon minimikorkeutta – ylärajaa ei ole määritelty. Nykyään monet pystyvät jopa ns. kello kuuden asentoon, jossa jalka on nostettu suoraan kohti kattoa eli *180 asteen* korkeuteen (ylempi jalka on siis "minuuttiviisarina" kello kahdessatoista – tukijalka lattialla on "tuntiviisarina" kello kuudessa). Myös *30 asteen* korkeutta käytetään esimerkiksi *battement frappé* -liikkeessä: jalan ojentuessa *sur le cou-de-pied* -asennosta siten, että varvas kulkee vaakatasossa nousematta tai laskematta, saadaan 30 asteen korkeus. Tarkkuus jalan korkeuksissa on tärkeää kahdesta syystä: liikkeiden oikean suorituksen takia ja siksi, että lihaksisto työskentelee hieman eri lailla jalan eri korkeuksissa. Korkeuseroilla saadaan myös tanssiin vaihtelevuutta.

Astelukua 180 käytetään kuvaamaan myös jalkoihin vaadittavan aukikierron määrää: jalat käännetään lonkkanivelistä ulospäin siten, että jalkaterät ensimmäisessä asennossa muodostavat suoran linjan, jolla on sekä varpaat että kannat. Jalkaterien välissä on siis 180 asteen kulma.

### Attitude

Asento, jossa tanssija seisoo yhdellä jalalla ja toinen jalka on nostettu taakse polvi hieman koukistettuna. **Posé attitude effacée**ssa jalka on lähes suora ja **posé attitude croisée**ssa enemmän koukistettuna. Käytössä – sekä koreografioissa että harjoittelussa – on **attitude** myös eteen tehtynä, vaikka perinteinen Vaganova-koulu ei sitä tunnekaan.

### Aukikierto, jalkojen

Baletille tyypillinen jalkojen asento, jossa jalat kierretään lonkkanivelestä ulospäin. Sen seurauksena jalkaterät ja polvet kääntyvät sivuille. Jalkojen aukikierto mahdollistaa suuret liikeradat, mutta on myös esteettinen elementti. Ammattiin tähtääviltä baletinopiskelijoilta vaaditaan luonnostaan hyvää lonkkanivelen aukikiertoa. Tavoitteena on pystyä kaikissa viidessä perusasennossa 180 asteen aukikiertoon, jolloin varpaat osoittavat suoraan sivuille.

### Avant, en

Eteenpäin.

B
-

### Balancé, pas

Valssiaskeleen kaltainen keinuva askel, jossa vaihdetaan painoa jalalta toiselle.

* **Grand battement jeté balancé**ssa jalka heitetään vuoroin eteen ja taakse yhdistettynä **passé par terre**illa. Sivulle liike voidaan tehdä vain keskilattialla, jolloin heitot tehdään vuorojaloin sivulle. Liikkeessä vartaloa taivutetaan aina poipäin heitetystä jalasta – siitä nimi balancé (keinuva).

### Balancoir

Keinulauta. Jalan heitot peräkkäin eteen ja taakse samalla vartaloa poispäin heitetystä jalasta kallistaen. Voidaan tehdä joko matalana – **tendu jeténä** – tai korkeana – **grand battement jeté**nä.

### Ballon

Baletissa tavoiteltava vaikutelma ilmaan pysähtymisestä hypyn aikana.

### Ballonné, pas

Pomppiva askel. Hyppy yhdellä jalalla. Ilmassa toinen jalka ojentuu **sur le cou-de-pied'**stä ja koukistuu taas alastulossa.

* **Pas ballonné sur les pointes** on nousu yhden jalan varpaille ja samalla toinen jalka ojentuu ilmaan **sur le cou-de-pied'**stä. Alastulo aloitusasentoon.
* **Pas coupé ballonné**ssa astutaan noustessa (ponnistaessa) **sur le cou-de-pied'**ssä olevalle jalalle.

### Ballotté, pas

Heitelty askel. Hyppyliike, jossa ojennetaan jalka vuoroin eteen ja taakse jalalta toiselle hypäten. Samalla vartalo kallistuu hieman poispäin ojennetusta jalasta. Näin syntyy liikkeen keinuva, "heittelehtivä" vaikutelma. Jalan avaus tehdään joko suorana tai koukistuksen kautta.

* **Pas de bourrée ballottée**ssa askeleet varpailla eivät vaihda jalkojen järjestystä ja demi pliéllä toinen jalka ojennetaan eteen tai taakse.
* **Battement developpé ballotté**ssa tehdään *grand soutenu* vuorojaloin eteen ja taakse yhdistettynä vartalon taivutukseen poispäin jalasta. Sivulle liike voidaan tehdä vain keskilattialla, jolloin *grand soutenu* tehdään vuorojaloin sivulle ja taivutetaan poispäin ojennetusta jalasta.

### Basque

Baskilainen.

* **Pas de basque**. Baskilainen askel. Puolelta toiselle keinahtava hyppyaskel. Yhdistelmä **demi rondista** ja hypähdyksestä jalalta toiselle, joita seuraa liikkeen päättävä **pas tombé assemblé**. Liikkeestä on olemassa myös muoto, jossa hypähdyksellä tehdään matala **rond** jaloilla vuorotellen ja sen perään **pas coupé tombé**, jolloin liikettä voidaan tehdä vuorojaloin peräkkäin samalla liikkuen.
* **Saut de basque**. Baskilainen hyppy. Ympäri pyörähtävä hyppy jalanheitolla sivulle. Hyppy alkaa askeleella sivulle samalla kääntyen puoli kierrosta. Jalan heitto sivulle ja hyppy ilmaan kääntyen puoli kierrosta. Alastulo sivulle heitetylle jalalle. Voidaan tehdä myös ilmassa puolitoista kierrosta kääntyen.

### Barre

Tanko. Balettitanko on vaakasuunnassa oleva seinään tai lattiaan kiinnitetty tanko, josta tanssija voi pitää tukea harjoitellessaan tekniikkaa. Balettitunnin alussa tehdään aina perusharjoitukset tangossa ennen siirtymistä keskilattialle. Tankosarjoihin kuuluvat yleensä **plié**t, **tendu**t, **tendu jeté**t, **fondu**t, **rond de jambe**t, **frappé**t, **developpét** ja **grand battement jeté**t.

* **À la barre**. Tangolla.

### Batterie

Iskut. Nimike kaikille iskuilla (**battu**) tehtäville hypyille.

* **Battement tendu pour batterie** Tendun avauksen jälkeen jalka isketään nilkka koukistettuna tukijalan eteen ja taakse ristiin sekä avataan uudestaan sivulle. Voidaan aloittaa myös iskulla ensin taakse. Harjoitus **batterie**-hyppyjä varten.

### Battement

Ballet barre exercises: Battement jetéLyönti, isku. Jalan ojennus ja palauttaminen lähtöasentoon. **Battement**ista on olemassa monia erilaisia muotoja.

* **Battement fondu** on **fondu**-asennosta (tukijalka **demi pliéssä** ja toinen jalka **sur le cou-de-pied**) tehty molempien jalkojen yhtäaikainen ojennus.
* **Battement frappé** on **sur le cou-de-pied**hen tehty terävä isku ja uusi ojennus.
* **Battement tendu**ssä jalka ojentuu pitäen koko ajan kosketuksen lattiaan. Battement tendu on monien liikkeiden perusosa.
* **Battement tendu jeté**ssä jalka ojentuu nousten irti lattiasta, mutta korkeintaan 45 asteen kulmaan. Muita nimityksiä liikkeelle ovat **battement glissé** (liukuva isku) ja **battement degagé** (irtoava isku).
* **Battement relevé lent** eli hidas jalan nosto suorana.
* **Grand battement jeté**. Suuri heitetty isku. Ojennetun jalan heitto mahdollisimman korkealle.
* **Grand battement jeté en cloche** (kellomaisesti) on grand battement jeté toistettuna niin, että jalkaa heilautetaan jatkuvana liikkeenä eteen ja taakse. Liikkeestä on käytössä myös nimitys **grand battement jeté balancé** (keinuva).
* **Grand battement jeté developpé** on nopea developpé aksentoiden jalan ojennettua asentoa. Lempinimeltään "pehmeä battement".
* **Grand battement jeté pointé** on jalan heitto, lasku alas varvas lattiaan ja uusi heitto.

Ballet barre exercises: Battement tendu
### Battements divisés en quart

Neljänneksiin jaetut iskut. Liikesarja, joka koostuu neljästä dévéloppéesta eteen jatkaen liikettä neljännesfouetté-käännöksellä. Sarjan aikana siis käännökset muodostavat yhden ympyrän.

### Battu

Lyöty, isketty. Liikesanan liitteenä kertoo, että liike tehdään jalkojen iskulla/iskuilla yhteen. Esimerkiksi **pas jeté battu** on pas jeté iskien jalat yhteen ilmalennon aikana.

* **Petits battements battus** pienet iskut nilkassa edessä tai takana. Liike esiintyy esimerkiksi *Joutsenlammessa*, jossa ballerina tekee nopeita **battu**itä seisten varpaillaan partnerin tukemana.

### Bras

Kädet, käsivarret.

* **Position des bras**. Käsien asento.
* **Port de bras**. Käden (tai käsien) liike, johon yhdistyvät myös pään ja vartalon liikkeet. Vaganova-metodissa on kuusi erilaista perusmuotoista, "akateemista" **port de bras**ta.

### Brisé, pas

Rikottu, hajonnut. Brisé on periaatteessa eteen tai taakse tehty liikkuva **pas assemblé** battullä eli jalkojen iskulla ilmassa viidennessä asennossa. Briséessä eteenpäin ilmaan heitetään viidennestä asennosta takimmainen jalka ensimmäisen asennon kautta liu'uttaen, se isketään ilmassa ponnistavan jalan eteen viidenteen asentoon ja palautetaan takaisin takimmaiseksi laskeuduttaessa alas viidenteen asentoon **demi plié**. Tehdään myös jalan heitolla taakse. Hypyllä liikutaan heitetyn jalan suuntaan.

* **Pas brisé dessus-dessous** laskeutuu alas vuorotellen etu- ja takajalka **sur le cou-de-pied**ssä.
* **Pas brisé volé** eli lentävä brisé on brisé, joka laskeutuu yhdelle jalalle toinen ojennettuna eteen tai taakse.

C
-

### Cabriole, pas

Hyppy jossa ojennetut jalat lyödään yhteen ilmassa. **Petite cabriole**ssa jalat nousevat 45 asteen kulmaan ja **grande cabriole**ssa 90 asteen kulmaan. Liikkeessä toinen jalka heitetään ilmaan ja tukijalka ponnistaa perään iskien toisen jalan vielä korkeammalle. Laskeutuminen tehdään ponnistaneelle jalalle.

* **Pas cabriole fermé**ssä jalat suljetaan V-asentoon heti alastulon jälkeen.

### Chaînés, tours

Ketjut, lenkit. Käytetään myös pidempää nimikettä **tours chaînés déboulés**. Liike koostuu jatkuvana sarjana tehdyistä askelista samalla ympäri pyörien puolivarpailla tai **au pointe**.

### Changement de pieds

Jalkojen vaihto. Changement'it ovat hyppyjä viidennessä asennossa, joissa vaihdetaan ilmassa etujalan ja takajalan paikkaa. Hypyt tehdään joskus myös *en pointe* hyppien.

* **Petit changements de pieds**ssä hyppy on matala ja nopea. Nilkat ja varpaat kuitenkin ojentuvat.
* **Grand changement de pieds**ssä hypätään korkealle ja korostetaan viidennen asennon säilyttämistä ilmalennon aikana. Jalkojen asento vaihdetaan vasta viime hetkellä ennen alastuloa.

### Chassé, pas

Takaa-ajettu. Hyppy, jossa jälkimmäinen jalka "ajaa takaa" etumaista. Suomeksi vastaava termi on laukka-askel.

* **Pas chassé en tournant**issa laukan ilmalennon aika pyörähdetään ympäri jalat ilmassa viidennessä asennossa. Lempinimeltään "blintsik". Myös nimike **sissonne tombé en tournant** on liikkeestä käytössä.

### Cinquiéme

Viides.

* **Jalkojen viides asento** Jalat ovat aukikierrettyinä peräkkäin kiinni toisissaan siten, että toisen jalan kantapää on kohdakkain toisen jalan varpaiden kanssa.

### Contre-temps

Vastaliike. Kulkusuuntaa muuttava askel, joka voidaan tehdä myös hyppynä.

### Corps

Vartalo.

* **Corps de ballet** tarkoittaa balettiesityksen kuoroa eli tanssijoita, jotka tanssivat ryhmänä.

### Côté, de

Sivuttain.

### Cou-de-pied, sur le

Nilkalla. Asento jalka koukistettuna tukijalan nilkan korkeudelle. Työskentelevä jalka voi olla joko tukijalan edessä, sivulla nilkan ympäri kiertyneenä tai takana.

* **sur le cou-de-pied** 45 asteen korkeudella tehtynä: työskentelevä jalka on tukijalan säären puolivälissä. Käytetään esimerkiksi pirueteissa ja **pas de bourrée**ssa.

### Coupé, pas

Katkaistu askel. Tukijalan lähelle astuttu askel, jolla tukijalkaa vaihdetaan esimerkiksi juuri ennen ojennusta tai hyppyä. **Pas coupé dessous'**ssa (alle) astutaan tukijalan taakse ja **dessus'**ssä (päälle) tukijalan eteen.

* **Pas jeté coupé en tournant**. Yhdistelmäliike 3/4-kierroksisesta coupé dessousta ja käännöksen täydentävästä **grand jeté**stä.

### Couru

Juosten. Esimerkiksi **pas de bourrée couru**: pienet juoksuaskeleet varpailla liikkuen eteen- tai taaksepäin.

* **Pas couru** hyppynä on ennen suuria hyppyjä käytetty vauhtiaskel, jossa yhdeltä jalalta ponnistaen heitetään jalat vuorotellen matalalle eteen ilmaan ensimmäiseen asentoon. Alastulo ensin ilmaan heitetylle jalalle. Vaikutelma on kuin ottaisi muutaman juoksuaskeleen ilmassa.

### Croisé, croisée

Ristissä. 1/8-käännöksen verran sivuttain yleisöön käännetty asento, jossa tanssijan jalat näyttävät yleisöstä katsottuna olevan ristissä eli yleisön puoleinen jalka on etumaisena. Ns. suljettu asento.

* **Épaulment croisé**. Kääntyneenä 1/8-käännöksen verran viistosti yleisöön ja katse käännettynä yleisön puoleisen olan suuntaan. Yleisön puoleinen jalka on etumaisena.
* **Posé croisé devant**. Jalka ojennettuna eteen croiséessa, kädet joko toisessa ja kolmannessa asennossa (**grand posé**) tai toisessa ja ensimmäisessä asennossa (**petit posé**). Käsien asennoista useampia variaatioita.
* **Posé croisé derrière**. Jalka ojennettuna taakse croiséehen. Käsiasennoista useampia variaatioita.

### Croix, en

Ristiin. Ristin sakaroiden suuntiin tehty liike eli neljännestä asennosta toiseen ja toisesta neljänteen. Esimerkiksi **tendu**n voi tehdä en croix, jolloin se tehdään peräkkäin eteen, sivulle, taakse ja sivulle.

D
-

### Danse de caractère

Karakteritanssi. Kansallisia tai kansantansseja esitettynä baletin liikekielellä. Esimerkiksi moldovalainen, venäläinen tai unkarilainen tanssi.

### Dedans, en

Sisäänpäin. Liike tehtynä kiertäen takaa eteenpäin, esimerkiksi **rond de jambe en dedans**. Piruettien yhteydessä tarkoittaa sisäänpäin, kohti tukijalkaa. Vastakohta on **en dehors**. Tarkoittaa myös sitä, kun koko liikesarja alkaa taaksepäin.

### Dehors, en

Ulospäin. Liike tehtynä kiertäen edestä taaksepäin. Piruettien yhteydessä ulospäin, poispäin tukijalasta. Vastakohta on **en dedans**. Käytetään myös tehtäessä koko liikesarja eteenpäin alkaen.

### Demi

Puoli. Liikesanan liitteenä tarkoittaa liikkeen tekotapaa puolittain. Vrt. **grand**.

* **Demi plié**. Tukijalan tai -jalkojen koukistaminen kantapään pysyessä lattiassa. Asento painuu näin vähän alemmas.
* **Demi pointe**. Puolivarpailla. Tukijalan kantapää on ilmassa ja paino pelkällä päkiällä.
* **Demi rond**issa jalka piirtää neljänneskaaren lattialla tai ilmassa.
* **Demi caractère**

### Derrière

Takana.

### Dessous

Alle. Tarkoittaa työskentelevän jalan siirtymistä tukijalan taitse.

### Dessus

Päällä. Tarkoittaa työskentelevän jalan siirtymistä tukijalan editse.

### Deuxième

Toinen.

* **Jalkojen toinen asento**. Aukikierretyt jalat pienessä haara-asennossa.
* **Käsien toinen asento**. Loivasti pyöristetyt kädet sivuille nostettuina.

### Devant

Edessä.

### Développé, battement

Ballet barre exercises: Developpé en avantJalannosto koukistuksen kautta suoraksi ilmaan.

* **Battement dévéloppé ballotté**. Grand soutenu -liike tehtynä vuorojaloin eteen ja taakse taivuttaen ojennuksella vartaloa jalasta poispäin.
* **Battement dévéloppé passé**. Dévéloppén avauksen jälkeen jalka koukistetaan polven korkeudelle ja ojennetaan uuteen suuntaan.

### Diagonale, en

Diagonaaliin. Liikutaan tilassa diagonaalisesti eli nurkasta nurkkaan.

### d'ici de la

Jalan nopea demi rond ja palautus takaisin.

### Double

Kaksois-. Liite, jolla ilmaistaan liikkeen kahdentuminen. Esimerkiksi **battement frappé double**ssa yhdistetään **petit battement** ja **frappé** peräkkäin, jolloin iskuja nilkassa tulee kaksi peräkkäin.

E
-

### Écarté

Sivuun vedetty. Asento, jossa vartalo on kääntyneenä yleisöstä viistoon ja jalka ojennettuna itsestä sivulle. **Écarté devant**issa jalka on etuviistossa ja **écarté derriére**ssä takaviistossa.

### Échappé, pas

Échappe on liike jonka aikana jalat avataan suljetusta asennosta. Échappén voi tehdä joko hyppynä tai **au pointe**:

* **Pas échappé sauté** on pieni hyppy viidennestä asennosta avoimeen asentoon eli neljänteen tai toiseen asentoon.
* **Pas échappé sur les pointes** on kokovarpaille tehty **relevé** viidennestä asennosta avautuen neljänteen tai toiseen asentoon.
* **Pas échappé en tournant** on liike tehtynä kääntyen samalla 1/4- tai 1/2-käännöksen.

### Effacé, effacée

Effacé on yksi vartalon perussuunnista. Tanssija seisoo 1/8-käännöksen verran viistosti yleisöön siten, että jalat näyttävät olevan "avoimessa asennossa" eli yleisön puoleinen jalka on takimmaisena. Effacén vastakohta on **croisé**.

* **Épaulment effacé**ssa seistään 1/8-käännöksen verran sivuttain yleisöön katse yleisön puoleisen olan suuntaan käännettynä. Yleisön puoleinen jalka on takimmaisena.
* **Posé effacé devant**issa **effacé**hen kääntyneessä asennossa toinen jalka on ojennettu eteen. Käsien asennosta on useita muunnelmia.
* **Posé effacé derrière**essä **effacé**hen kääntyneessä asennossa toinen jalka on ojennettu taakse. Käsien asennoista on useita muunnelmia.

### En face

Kasvokkain. Vartalon suunta yleisöön päin.

### Entrechat

Hyppy, jonka aikana tanssija nopeasti vie ojennetut jalat ristiin eteen ja taakse iskien. Tärkeä batterie-hyppyperhe. Entrechat't nimetään kolmesta kymmeneen riippuen siitä kuinka monta kertaa jalat ristitään hypyn aikana. Parillisilla numeroilla ilmaistaan hypyt, joissa tullaan alas kahdelle jalalle ja parittomilla numeroilla yhdelle jalalle päättyvät.

* **Entrechat-trois**. Hyppy ilmaan V-asennosta, jalkojen isku yhteen alkuasennossa ja alastulo yhdelle jalalle jakojen järjestystä vaihtaen sur le cou-de-pied'hen joko eteen tai taakse.
* **Entrechat-quatre**. Hyppy ilmaan V-asennosta, isku yhteen jalkojen järjestystä vaihtaen ja alastulo alkuasentoon.

### Entrelacé, pas jeté

Grand allegro -hyppy, jossa ponnistettaessa heitetään toinen jalka eteen, käännytään ilmassa puoli kierrosta ja samalla vaihdetaan jalkoja siten, että ponnistanut jalka jää alastullessa taakse arabesqueen.

### Emboîté, pas

Askeleet toistensa sisään. Hyppyjä jalalta toiselle ilmassa molemmat jalat ojentaen. Sama asento vaihtuu jalalta toiselle hypyllä. Tehdään monissa eri asennoissa joko paikallaan tai liikkuen sekä myös kääntyen **en tournant**.

### Épaulment

Olkapään suuntaan. Vartalon asento kääntyneenä 1/8-käännöksen verran viistoon ja katse on yleisön puoleisen olkapään suuntaan. Vrt. **en face**. Épaulment voi olla **croisé** tai **effacé** riippuen siitä, kumpi jalka on etumaisena. Jalkojen ensimmäisessä tai toisessa asennossa ei koskaan olla épaulement, vaan ainoastaan kolmannessa, neljännessä tai viidennessä asennossa sekä asennoissa yhdellä jalalla seisten ja toinen jalka edessä tai takana.

### Exercises à la barre

Harjoitukset tangolla, tankosarjat. Jokaisen balettitunnin alussa tehdään perusharjoitukset eli tankosarjat yhdellä tai kahdella kädellä tankoon tukien. Tankosarjat ovat klassisen baletin oppimisen perusta. Tankoon tukien liikkeitä on helpompi harjoitella ja kehittää tekniikkaa puhtaammaksi, kun ei tarvitse keskittyä niin paljon tasapainossa pysymiseen. Liikkeiden lisäksi pyritään kehittämään lihasvoimaa, notkeutta, lonkkien aukikiertoa ja vartalon kannatusta. Tankosarjat vaihtelevat hieman oppilaiden tason ja opettajan mukaan, mutta yleensä ne sisältävät nämä elementit:

* **Pliét** ensimmäisessä, toisessa, neljännessä ja viidennessä asennossa
* **Battement tendut**
* **Battement dégagét** eli **battement tendu jeté**t.
* **Battement fondut**
* **Rond de jambet**
* **Battement frappéet**
* **Développét**
* **Grand battement't**

### Exercises au milieu

Harjoitukset keskilattialla. Tangossa tehtyjen harjoitusten jälkeen siirrytään keskilattialle, jossa liikkeet tehdään ilman tukea. Jo tangossa tehtyjen liikkeiden lisäksi harjoitellaan muun muassa **port de bras**ita, **temps lié**tä, piruetteja. Liikesarjoihin voidaan nyt lisätä myös tilassa liikkuvia askeleita. Tärkeä osa keskilattiaharjoituksia on ns. grand adagio, jolla harjoitetaan tasapainoa ja käsien, vartalon ja jalkojen liikkeiden yhteyttä. Grand adagion liikeosia ovat muun muassa korkeat jalannostot, tasapainot, vartalon taivutukset sekä käännökset.

F
-

### Face, en

Yksi vartalon perussuunnista. Tanssija seisoo rintamasuunta yleisöön.

### Failli, pas

Kaatunut. Tehdään sekä hyppynä että askeleena. Molemmille tunnusomaista on "kaatuminen" eteenpäin **pas tombé**hen kääntyen **croisé**sta **croisé**hen samalla kiertäen vartaloa katseen säilyessä yleisön suuntaan.

### Flic

Jalka tuodaan **sur le cou-de-pied'**hen pyyhkäisten päkiällä lattiaa.

### Fli-flac

Tehdään ensin flic tukijalan eteen, avataan jalkaa hiukan sivulle ja pyyhkäistään päkiällä uudestaan lattiaa ja suljetaan jalka taakse **sur-le-cou-de-pied**hen, avataan haluttuun suuntaan. Liike voidaan aloittaa myös sulkien ensin taakse.

* **Flic-flac en tournant**issa liikkeen aikana käännytään.

### Fondu, battement

Ballet barre exercises: FonduSula, sulanut. Fondun alussa tukijalka on **plié**ssä ja työskentelevä jalka **sur le cou-de-pied'**ssä. Samalla kun tukijalka suoristuu, työskentelevä jalka ojentuu eteen, sivulle tai taakse. Liike pyritään suorittamaan erittäin pehmeästi, jatkuvasti ja sulavasti.

* **Battement fondu double**ssa tukijalka tekee kaksi kertaa plién ja työskentelevä jalka ojennetaan vasta niistä jälkimmäisellä.
* **Grand fondu** tehdään nostaen jalka ojennuksella 90 asteen korkeudelle.

### Fouetté

Viilettää, kiitää. Fouettésta on paljon erilaisia variaatiota, joista tunnetun varmaankin on **tour fouetté** (**fouetté en tournant**). Kaikissa **fouétte**-liikkeissä tapahtuu sekä vartalon käännös että työskentelevän jalan suunnan vaihtuminen suhteessa tukijalkaan (esimerkiksi edestä taakse).

* **Tour fouetté** eli fouetté-piruetti. Pyörähdys yhdellä jalalla, jossa työskentelevä jalka tekee käännöksen alussa pienen demi rondin edestä sivulle (tai vain aukeaa sivulle) ja koukistuu käännöksellä ensin tukijalan taakse ja vaihtaa eteen petit battementin omaisella pienellä liikkeellä. Usein taitavan ballerinan määreenä pidetään kykyä tehdä 32 fouettéta peräkkäin.
* **Grand fouetté effacé** on käännös matalasta effacé attitude edessä -asennosta à la seconden kautta matalaan attitude effacé taakse -asentoon. Tehdään myös takaa eteen kääntyen.
* **Grand fouetté en tournant**
* **Grand fouetté sauté**ssa jalka heitetään ilmaan **grand battement jeté passé**lla, ponnistetaan yhdellä jalalla, käännytään vartalolla ilmassa puolikäännös ja laskeudutaan ponnistaneelle jalalle siten, että heitetty jalka jää ilmaan osoittamaan kohti alkuperäistä heittosuuntaa.

### Frappé, Battement

Ballet barre exercises: Frappé (double)Isketty, naputettu. Jalan terävä isku **sur le cou-de-pied** -asentoon ja takaisin ojennukseen. Tehdään myös koukistaen työskentelevän jalan nilkka **sur le cou-de-pied**ssä.

* **Battement frappé double** on yhden **petit battement**in ja **frappé**n yhdistelmä.

G
-

### Glissade, pas

Liukua. Liikkuva askel, jossa työskentelevä jalka liukuu viidennestä asennosta haluttuun suuntaan ja tukijalka seuraa sulkien jalat takaisin viidenteen asentoon. Askel lähtee **demi-plié**stä, josta työskentelevä jalka ojentuu lattiaa myöten nousten hieman ilmaan. Tukijalka ponnistaa samalla ja ojentuu suoraksi sivulle niin, että tanssija on pienen hetken ilmassa toisessa asennossa. (Tehdään myös eteen tai taakse, jolloin ilmassa ollaan neljännessä asennossa.) Paino siirtyy laskeutuessa työskentelevälle jalalle ja aiemmin tukijalkana ollut jalka liukuu viidenteen asentoon. Glissade on **terre à terre** -askel, jolla usein yhdistetään muita askelia tai hyppyjä. **Pas glissade** tehdään myös varpailla **au pointe**, jolloin se on askel varpaille viidenteen asentoon.

* **Tour glissade** eli **pas glissade en tournant** on askel varpaille ja käännös V-asennossa.

### Grand, grande

Suuri, iso. Liikesanan liitteenä käytettynä kuvaa liikkeen suoristustapaa mahdollisimman suurella liikelaajuudella.

* **Grand plié**ssä tukijalkoja koukistetaan mahdollisimman paljon ja asento painuu aivan alas syvään kyykkyyn. Kantapäät nousevat tämän johdosta ilmaan ja paino siirtyy päkiöille – paitsi jalkojen toisessa asennossa kantojen nostoa ei tehdä, koska sen avulla ei pääse alemmas.
* **Grand**-liite esimerkiksi battement-liikkeissä tarkoittaa, että liike tehdään vähintään 90 asteen korkeudelle eli vaakatasoon.
* **Grand rond de jambe**issa jalka piirtää puolikaaren ilmaan eli kulkee edestä sivukautta taakse tai takaa sivukautta eteen.

### Grand battement jeté

Jalan heitto korkealle suorana.

* **Grand battement jeté pointé**ssa varvas lasketaan heiton jälkeen lattiaan ja heitetään sitten uudestaan.
* **Grand battement jeté developpé** on **battement développé** tehtynä nopeasti ja heiton kaltaisesti.
* **Grand battement jeté passé** on **passé par terre**lla alkava jalan heitto.
* **Grand battement jeté balancé** jalan korkeat heitot eteen ja taakse samalla vartaloa heitetystä jalasta poispäin kallistaen.

### Grand (pas) jeté

Suuri heitetty. Korkealla jalanheitolla alkava loikka jalalta toiselle. Ilmassa yritetään saada jalat avautumaan spagaattiin. Yleisimmin hyppysuunta on eteenpäin, mutta myös sivulle ja taaksepäin tehtävät muodot ovat olemassa.

* **Grand jeté fermé** Suljettu. Myös nimellä **jeté fondu**. Hypyn jälkeen jalat suljetaan viidenteen asentoon. Vartalo keinahtaa puolelta toiselle hypyn aikana.

### Grand jeté pas de chat

Suuri kissa-askel. Grand jeté siten, että jalka heitetään eteen ponnistettaessa **developpé**n eli koukun kautta.

### Grand rond de jambe jeté

Suuri heitetty jalan ympyrä. Jalan heitto, joka lähtee hieman koukistetusta asennosta etuviistosta (rond **en dehors'**issa). Heitolla varvas piirtää suuren korkean kaaren sivulle ja tulee alas ojennukseen lattiaan taakse. **En dedans** alkaa takaviistosta ja päättyy ojennukseen eteen.

J
-

### Jalkojen asennot

Baletissa on käytössä viisi erilaista **aukikierrettyjen** jalkojen perusasentoa. Kuudettakin asentoa nimikkeenä käytetään, mutta siinä jalat ovat vierekkäin varpaat eteenpäin suunnattuina. Koska aukikierto puuttuu, sitä ei lasketa varsinaisten perusasentojen joukkoon, vaikka asento esiintyykin sekä koreografiassa että balettiharjoittelussa. Kaikissa viidessä (kuudessa) asennossa seistään vartalon paino tasaisesti molemmilla jaloilla. Ensimmäisessä, toisessa ja kuudennessa asennossa jalat ovat vierekkäin ja kolmannessa, neljännessä ja viidennessä peräkkäin. Jalat voivat olla näissä asennoissa peräkkäin joko oikea tai vasen jalka edessä. Ks. **aukikierto**.

* **Ensimmäinen asento**: Aukikierretyt jalat vierekkäin kiinni toisissaan kantapäät yhdessä ja varpaat sivuille osoittaen.
* **Toinen asento**: Pieni haara-asento varpaat sivuille osoittaen.
* **Kolmas asento**: Toinen jalka toisen edessä etumaisen jalan kanta takimmaisen jalkaterän keskikohdalla. Varpaat sivuille käännettyinä, jalat koko pituudeltaan kiinni toisissaan. Harjoittelussa käytössä viidennen asennon harjoitusmuotona.
* **Neljäs asento**: Jalat peräkkäin pienen etäisyyden päässä toisistaan. Etumaisen jalan varpaat samalla linjalla takimmaisen jalan kantapään kanssa, varpaat sivuille käännettyinä.
* **Viides asento**: Jalat tiivisti yhdessä koko pituudeltaan peräkkäin varpaat sivuille osoittaen siten, että etumaisen jalan varpaat ovat samalla linjalla takimmaisen kantapään kanssa.
* **Kuudes asento**: Jalat varpaat eteenpäin käännettyinä tiiviisti vierekkäin ja yhdessä koko pituudeltaan.

### Jambe

Sääri, jalka.

### Jeté

Heitetty.

* **Pas jeté** on hyppy jalalta toiselle. Jetéssa työskentelevä jalka harjataan ilmaan jalanheiton kaltaisesti ja paino siirtyy sille laskeuduttaessa. Varpailla tehtynä liike on askel yhdelle jalalle.
* **Pas jeté battu** eli jeté iskulla. Ilmalennon aikana jalat lyödään yhteen.
* **Pas jeté fondu** on erityisesti en pointe tehtävä liike. Siinä astutaan varpaille ja laskeudutaan pehmeästi pliéhen samalla ojentaen jalka kulkusuuntaan (eteen tai taakse).
* **Grand (pas) jeté** eli suuri jeté. Grand jetéssa on tavoite heittää molempia jalkoja 90 astetta, jolloin ne muodostavat suoran linjan eli spagaatin ilmassa. Showtanssissa samasta hypystä käytetään usein nimitystä harppi. Grand jeté voidaan tehdä myös takimmainen jalka hieman koukistettuna eli **attitude**ssa.
* **Battement tendu jeté** jalan matala heitto.
* **Battement tendu jeté piqué**ssä jalan heittoon lisätään terävä näpäys varpailla lattiaan.
* **Grand battement jeté** jalan suuri (korkea) heitto.
* **Grand battement jeté balancé**ssa jalan korkeat heitot tehdään vuoroin eteen ja taakse yhdistettynä **passé par terre**illa. Samalla vartalo kallistuu keinuen poispäin heitetystä jalasta – siitä liikkeen nimi. Liike voidaan tehdä myös heitoilla sivulle vuorojaloin.
* **Grand battement jeté demi rond**issa jalan heitto ylös jatkuu **demi rond**illa.
* **Grand battement jeté developpé** on nopea heitonomaisesti tehty **developpé**. Ns. "pehmeä" **battement**.
* **Grand battement jeté grand rond**issa jalan heitto ylös jatkuu **grand rond**illa.
* **Grand battement jeté passé** on heitto yhdistettynä **passé**hen – joko lattialla I asennon kautta tai jalkaa koukistaen polven korkeudella ohittaen.
* **Grand battement jeté pointé**ssa jalan heiton jälkeen varvas lasketaan lattiaan ja tehdään sitten uusi heitto, joka päättyy lähtöasentoon.

K
-

### Käsien asennot

Käsiasentojen nimityksissä on eroja eri koulukuntien välillä. Vaganova-metodi tuntee käsien kolme perusasentoa sekä niiden lisäksi ns. valmistavan perusasennon.

* **Valmistava perusasento**: Kädet ovat alhaalla muodostaen soikion vartalon eteen. Kyynärpäät ovat sivuille käännettyinä, sormet kohti toisiaan ja käsivarret kevyesti kannatettuina hieman etuviistossa koko pituudeltaan irti vartalosta.
* **Ensimmäinen asento**: Kädet on nostettu eteen. Ne muodostavat ympyrän siten että sormet ovat pallean korkeudella. Kämmenet ovat kohti vartaloa ja sormet kohti toisiaan.
* **Toinen asento**: Käsivarret sivulla lähes vaakatasossa loivalla kaarella. Kämmenet käännettyinä eteenpäin ja kyynärpäät taaksepäin. Olkavarsi on aavistuksen etuviistossa ja kyynärvarsi pyöristyy hieman siitä eteenpäin. Käsivarret ovat hieman olkapäitä alempana.
* **Kolmas asento**: Kädet ylhäällä muodostaen soikion pään ympärille, kuitenkin hieman etuviistoon. Sormet kohti toisiaan ja kämmen kohti päätä kääntyneenä. Kyynärpäät käännettynä sivulle.

Lisäksi vakiintuneita nimikkeitä ovat näiden perusasentojen välissä olevat **alempi ensimmäinen asento**, joka on korkeudeltaan valmistavan perusasennon ja ensimmäisen asennon välissä, sekä **alempi toinen asento**, joka on korkeudeltaan valmistavan perusasennon ja toisen asennon välissä. Lisää variaatioita käsiasentoihin saadaan **allongé**-liikkeellä. Se tarkoittaa käden asennon pidentämistä pyöreästä asennosta. Samalla kämmen kääntyy kohti lattiaa. **Allongé**n voi tehdä mistä tahansa käsien perusasennosta. Joissakin koulukunnissa on omat nimikkeet sellaisille käsiasennoille, joissa kädet ovat keskenään eri asennoissa, mutta ne muodostuvat edellä lueteltujen asentojen yhdistelmistä.

L
-

### Leçon

Opetus, tunti.

### Libretto

Baletin tarinan sisältävä käsikirjoitus.

M
-

### Manège, en

"Maneesissa". Liikkeen reittiä kuvaava termi, joka kertoo liikesarjan muodostavan ympyrän.

O
-

### Ouvert, ouverte

Auki, avonainen. Termi voidaan liittää asentoihin (toinen ja neljäs ovat ouvertes), raajoihin, suuntiin, tiettyihin sarjoihin tai askeliin.

* **Sissonne ouverte** on hyppy, jossa kahdelta jalalta hypätään yhdelle jalalle ja samalla toinen avautuu eteen, sivulle tai taakse. Varpailla tehtynä nousu viidennestä asennosta ponnistaen yhden jalan varpaille, toinen jalka ojentuu ilmaan. Voidaan tehdä myös kääntyen **en tournant**.
* **Grand sissonne ouverte** on hyppy avaten jalat suuren 90 asteen asentoon. Hyppy voidaan tehdä joko jalat suorina tai dévéloppéella avaten. Hyppy voidaan tehdä myös samalla liikkuen tai kääntyen **en tournant**. Varpaille tehtynä liike on nousu yhdelle jalalle suuriin 90 asteen asentoihin tehtynä.

P
-

### Pas

Askel. Useimmiten käytetään etuliitteenä, kuten seuraavissa:

* **Pas de bourrée** eli bourrée -askel (bourrée on eräs tanssi 1600-luvulta), joka voidaan tehdä kaikkiin suuntiin tai kääntyen. Kolmen askeleen sarja, joilla vaihdetaan tukijalkaa. Liikkeestä on paljon erilaisia variaatioita. Aluksi tukijalka on **plié**ssä ja työskentelevä jalka **cou-de-pied**ssä, jalat ojentuvat ensimmäisellä askeleella painon siirtyessä työskentelevälle jalalle **demi pointe** ja pysyvät ojennettuina painon siirtyessä toisella askeleella takaisin tukijalalle **demi pointe**. Kolmannella askeleella paino siirtyy taas työskentelevälle jalalle, joka astuu kokojalalle laskeutuen **plié**hen ja alkuperäinen tukijalka siirtyy **cou-de-pied**hen niin, että loppuasento on alkuasennon peilikuva. Tämä muoto on **pas de bourrée changée**, koska siinä jalkojen järjestys vaihtuu (edessä ollut jalka on lopussa takana). **Pas de bourrée sans changée**ssa jalat pysyvät samassa järjestyksessä. Samaa liiketermiä käytetään paljon myös show- ja jazztanssissa, vaikka niissä tukijalan vaihtaminen askelin tehdään hieman erilaisella liikekielellä.
* **Pas de bourrée suivi** on baletille tunnusomainen liike, jossa ballerina tekee pieniä askelia varpaiden kärjillä viidennessä asennossa. Esimerkiksi "Kuolevan joutsenen" soolossa ballerina liukuu tällä liikkeellä sisään selin yleisöön samalla imitoiden käsillään joutsenen siipiä.
* **Pas de chat** eli kissan askel. Liikkuva hyppy, joka on saanut nimensä kissamaisesta liikekielestään. Jalat eteenpäin "kerien" tehtynä hyppy muistuttaa varsahyppyä, mutta jalat ovat aukikierrettyinä. **Pas de chat**ssa jalkojen avauksella taaksepäin tehtynä jalat tekevät pienen "saksauksen" ilmassa matalassa **attitude**-asennossa.
* **Pas de deux** eli askeleet kahdelle. Useimmiten mies- ja naissolistin yhdessä esittämä tanssikohtaus.
* **Pas de quatre** eli askeleet neljälle. Myös eräiden historiallisten tanssien nimitys.
* **Pas de trois** eli askeleet kolmelle.
* **Pas de valse** eli valssiaskel. Pas de valse on samankaltainen kuin **pas balancé**, mutta pas de valsessa jalat eivät mene ristiin. Askel suoritetaan valssille tyypilliseen pehmeään ja keinuvaan tapaan.
* **Pas marché** eli kävelyaskel. Askel yhdelle jalalle varpaille ja laskeutuminen pehmeästi **plié**hen samalla ojentaen toisen jalan menosuuntaan. Vaganova-metodin mukaan liikkeen nimi on **pas jeté fondu**.
* **Pas de basque** eli baskilainen askel. Pas de basque on kaunis puolelta toiselle keinuva ja hieman hypähtävä askel.
* **Pas de polka** eli polkan askel

### Pas de ciseaux

Saksihyppy.

### Pas jeté

Heitetty askel. Hyppynä alkaa jalan heitolla ilmaan, ponnistus ilmaan jalat avattuina ja alas ilmaan heitetylle jalalle. Varpailla: askel tasapainoon yhdelle jalalle. Voidaan tehdä paikallaan pysyen tai liikkuen eri suuntiin.

* **Pas jeté battu** on pas jeté -hyppy, jossa jalat isketään ilmassa yhteen ennen alastuloa.
* **Pas jeté fondu** Yleensä varpailla **au pointe** tehtävä kävely, jossa astutaan varpaan kärjelle ja laskeudutaan demi pliéhen pehmeästi samalla ojentaen toinen jalka menosuuntaan. Käytössä myös nimitys **pas marché**.
* **Pas jeté passé** on hyppy, jossa jalat ohittavat toisensa ilmassa. Toiselta nimeltään **pas poisson**.

### Passé

Ballet barre exercises: PasséOhittava. Tarkoittaa työskentelevän jalan suunnan vaihtoa tukijalan vierestä ohittaen. Ohittaminen voi tapahtua lattialla **passé par terre**, jolloin työjalka ohittaa tukijalan liukuen ensimmäisen asennon kautta, tai ilmassa työjalan polvea koukistaen. Esimerkiksi **battement developpé passéessa** ilmaan ojennettu jalka koukistetaan varpaat tukijalan polven korkeudelle ja ojennetaan uuteen suuntaan. **Battement retiré passéessa** jalka nostetaan viidennestä asennosta koukkuun polven korkeudelle ja lasketaan takaisin lattiaan toiselle puolelle tukijalkaa.

### Penché, penchée

Nojautua. Käytetään liiketermin liitteenä. Esimerkiksi **arabesque penchée'**ssa vartalo nojautuu alaspäin ja taakse ojennettua jalkaa nostetaan kohti kattoa.

### Petit, petite

Pieni. Liikesanan liitteenä käytettävä termi, joka kuvaa liikemuodon pienuutta – esimerkiksi hypyn tai asennon mataluutta.

### Petits battements (sur le cou-de-pied)

Pienet nopeat iskut jalan nilkassa **sur le cou-de-pied**. Jalka vaihtuu joka iskulla edestä taakse ja takaa eteen.

* **Petits battements battus sur le cou-de-pied**: Pienet iskut nilkan korkeudella edessä tai takana ilman vaihtoa. Jalka avautuu hieman etu-/takaviistoon ja iskee takaisin lähtöasentoonsa.

### Pied

Jalkaterä.

* **Cou-de-pied**. Nilkka.
* **Pour le pied**. Jalkaterää varten.
* **Changement de pieds**. Jalkojen vaihto – hyppy V-asennossa vaihtaen jalkojen järjestystä.

### Piqué

Pistetty. Terävä astuminen työskentelevälle jalalle puoli- tai kokovarpaille.

* **Battement tendu jeté piqué**. **Tendu jeté**hen lisätään terävä näpäys varpailla lattiaan.
* **Tour piqué** (tai **pirouette piqué**). Askel ojennetulle jalalle ja pyörähdys sen päällä ympäri.

### Pirouette

Pyöriä. Piruetti on ehkä tunnetuin balettiliike. Vauhti piruettiin otetaan liikettä edeltävästä **plié**stä, josta ponnistetaan yhdelle jalalle puolivarpaille tai kokovarpaille. Tässä asennossa pyöritään ponnistuksessa saadulla vauhdilla haluttu määrä kierroksia. Tavallisimmin piruetin harjoittelu aloitetaan viidennestä asennosta, jossa tukijalka on pyöriessä ojennettuna ja toinen jalka **sur le cou-de-pied**. Erittäin tärkeää piruettia tehdessä on tasapaino ja todella hyvä vartalon kannatus, että painopiste pysyy oikeassa paikassa. Pyöriessä katse keskitetään tiettyyn pisteeseen ja päätä käännetään ripeästi, että katse pysyisi mahdollisimman keskeytymättömästi pisteessä. Piruetit tehdään **en dedans** tai **en dehors**.

* **Pirouette à la second** eli piruetti toisessa asennossa on tyypillinen miesten esittämä piruetti. Siinä työskentelevä jalka on ojennettuna sivulle 90 asteen kulmassa.
* **Pirouette piqué** (tai **tour piqué**) alkaa askeleella ojennetulle jalalle ja jatkuu pyörähdyksellä ympäri. Tehdään usein toistuvana liikkeenä **en diagonale** tai **en manège**.

### Plié

Ballet exercise: demi pliéTaivuttaa, taivutettu. Plié on baletin perusliikkeitä, jonka hyvä hallitseminen on pohjana niin hypyille kuin pirueteillekin. Pliéssä tanssija koukistaa polviaan eli kyykistyy hieman. Monen liikkeen pohjana on **demi plié**, jossa tehdään vain pieni plié, mutta pliéstä on myös syvempi versio – **grand plié**, jossa painutaan alas asti ja kantapäät nousevat irti lattiasta (paitsi II asennon grand pliéssä). Tunnin alussa tangossa tehdään yleensä plié-sarja ensimmäisessä, toisessa, neljännessä ja viidennessä asennossa. Plié voidaan tehdä myös yhdellä jalalla seisten.

Ballet barre exerecises: Grand pliéPliéssä on muiden balettiliikkeiden tapaan tärkeää säilyttää hyvä aukikierto ja vartalon kannatus. Jalkaterät siis osoittavat sivulle ja polvet taipuvat samassa suunnassa – näin vältetään polvivammat. Lantio laskeutuu suorassa linjassa alas, että liike pysyy tasapainoisena. Vaikka pliéssä polvet koukistetaan niin se ei silti tarkoita, että plié olisi lepo-asento. Jalkojen lihakset pitää olla koko ajan aktivoituna, että liike pysyy hallittuna ja kevyen näköisenä.

### Pointé, grand battement jeté

Jalka heitetään korkealle, varvas käy lattialla ojennettuna ja jalka heitetään ylös uudestaan.

### Pointes, sur les

Kärjillä. Jos liike suoritetaan **sur les pointes** niin se tehdään varvastossujen kärjillä seisten eli kokovarpailla. Varvastanssista käytetään myös termejä **en pointe** tai **au pointe**.

* **Demi pointe**. Puolivarpailla. Seisten jalan päkiällä kannat ilmassa.

### Poisson

Kala. Asento, jossa jalat ovat ristissä viidennessä asennossa ja tiukasti yhdessä sekä selkä taivutettuna kaarelle. Poisson-asento tehdään hypätessä ilmaan tai parin kanssa niin, että miestanssija tukee ballerinaa.

### Port de bras

Käsien kannatus. Port de bras voi tarkoittaa joko liikesarjaa, jossa käsi/kädet liikkuvat eri asentojen mukaan tai se voi tarkoittaa myös harjoitusta, jossa kehitetään käsien liikkeitä harmonisiksi ja kauniiksi. Käsien liikkeiden tulisi lähteä olkanivelestä, jolloin liikkeet virtaavat kauniisti. Kädet ovat hieman kaarevassa asennossa – niin että kyynärnivel ei pistä esiin terävänä kulmana. Pään ja hartioiden asennot sekä vartalon taivutukset täydentävät port de bras'ta.

* **Demi port de bras**. Käsien liike lähtien valmistavasta perusasennosta ensimmäisen asennon kautta toiseen ja paluu lähtöasentoon. Katseella seurataan toista kättä, jolloin pää kääntyy sivulle käsien avautuessa toiseen asentoon. Voidaan tehdä myös yhdellä kädellä.
* **I port de bras** (Vaganovan mukaan). Kädet kulkevat valmistavasta perusasennosta ensimmäisen asennon kautta kolmanteen asentoon, avataan toiseen asentoon ja paluu lähtöasentoon. Katse seuraa toista kättä kallistuen hieman poispäin siitä ensimmäisessä ja kolmannessa asennossa. Toisessa asennossa pää on käännettynä sivulle.
* **II port de bras** (Vaganovan mukaan). Alkuasennossa kädet ovat toinen kolmannessa ja toinen toisessa asennossa. Kolmannesta asennosta käsi aukeaa toiseen ja kulkee siitä alempaan ensimmäiseen asentoon. Samalla käsi toisesta asennosta viedään kolmanteen asentoon. Molemmat tuodaan ensimmäiseen asentoon ja avataan siitä lähtöasentoon. Katse ja pää seuraavat käsien liikettä.
* **III port de bras** (Vaganovan mukaan). Käsien liikerata on sama kuin **I port de bras**ssa, mutta siihen yhdistetään vartalon taivutus eteen ja taakse. Eteentaivutuksella kädet viedään toisesta asennosta ensimmäisen kautta kolmanteen ja taaksetaivutuksella kolmannesta asennosta toiseen.
* **IV port de bras** (Vaganovan mukaan) tehdään aina **épaulment croisé**ssa. Alussa kädet ovat toisessa (yleisön puoleinen) ja kolmannessa asennossa. Kolmannesta asennosta käsi aukeaa toiseen asentoon ja samalla vartalo kiertyy sen suuntaan. Molemmat kädet kääntyvät **allongé** ja yleisön puoleinen osoittaa vartalon kierron ansiosta viistosti eteen ja takimmainen käsi taakse. Katse seuraa ensin avautuvaa kättä, mutta vaihtuu sitten alakautta etukäden suuntaan. Selässä on voimakas kierto siten, että selkä on kääntynyt yleisön suuntaan ja hartiat muodostavat käsivarsien kanssa suoran linjan. Kädet viedään ensimmäiseen asentoon ja kierto purkautuu. Paluu lähtöasentoon.
* **V port de bras** (Vaganovan mukaan). Alkuasento **épaulment croisé** kädet toisessa (yleisön puoleinen) ja kolmannessa asennossa. Vartalo taipuu eteen ja kädet kulkevat ensimmäiseen asentoon. Vartalo nousee sivutaivutukseen poispäin yleisöstä ja yleisön puoleinen käsi siirtyy kolmanteen asentoon ja toinen käsi toiseen asentoon. Taaksetaivutuksen kautta kaartaen vartalo nousee pystyyn ja kädet vaihtavat asentoa sulavasti siten, että päädytään takaisin lähtöasentoon.
* **VI port de bras** eli **grand port de bras** (Vaganovan mukaan). Vartalo ja kädet liikkuvat V port de bras'n tapaan, mutta eteentaivutuksella taakse ojennettu jalka liukuu pitkin lattiaa taakse, painutaan alas syvään pliéhen etujalalle ja tästä asennosta noustaan työnnöllä ylös seisomaan takana olevan jalan päälle – toinen jalka jää eteen ojennukseen ja vartalo jatkaa takakautta ympäri taivutukseen.

### Porté, portée

Kannatettu. Liitteenä tarkoittaa, että liike tehdään samalla liikkuen tilassa. Myös: partneri kantaa ballerinaa.

* **Grand assemblé porté**ssa korkealle hypätty **assemblé** samalla liikkuu heitetyn jalan suuntaan.

### Premièr, première

Ensimmäinen. Esimerkiksi **premièr position** = ensimmäinen asento. Käytetään myös merkityksessä ensi-ilta.

* **Jalkojen ensimmäinen asento** Aukikierretyt jalat kantapäät vastakkain ja varpaat sivuille osoittaen.
* **Käsien ensimmäinen asento** Käsivarret muodostavat ympyrän vartalon eteen pallean korkeudelle.

### Préparation

Valmistelu. Varsinaista liikettä tai sarjaa ennen tehtävät valmistavat liikkeet. Voi olla joko asettautuminen alkuasentoon tai valmistava harjoitus. Esimerkiksi: käsien **préparation** ennen sarjan alkua toiseen asentoon tai nousu tasapainoon piruettiasentoon pyörimättä.

### Promenade, tour de

Käännös kävellessä. Hidas paikallaan suoritettu käännös, joka tehdään yhden jalan varassa pienillä kantapään liikkeillä. Käännös voidaan tehdä eri asennoissa **en dehors** tai **en dedans** sekä myös partnerin avustamana. Liikkeestä käytetään myös nimikettä **tour lent** – hidas käännös.

Q
-

### Quatrième

Neljäs.

* **Jalkojen neljäs asento** Aukikierretyt jalat peräkkäin irti toisistaan, toinen edessä ja toinen takana. Etujalan varpaat ovat samalla linjalla takajalan kantapään kanssa. Käytössä myös ns. pitkä neljäs asento, jossa jalat ovat kauempana toisistaan ja vain etumainen on polvesta koukistettu. Tämä on muun muassa lähtöasentona monissa pirueteissa.
* **À la quatrième** Neljännessä asennossa tai myös: asento jalka ojennettuna eteen / taakse.

R
-

### Relevé

Ballet barre exercises: elevéYlös noussut, kohotettu. Puolivarpaille **demi-pointe** (eli päkiälle) tai kokovarpaille **au pointe** (varpaiden kärjelle) nousu. Käytetään myös termiä elevé.

### Renversé

Keikahtava, kiepsahtava. Askelin tehtävä käännös, johon yhdistyy voimakas vartalon taivutus. Liikkeessä astutaan tasapainoon yhdelle jalalle ja kallistutaan siitä vartalon taivutuksella **pas be bourrée en tournant'**iin.

### Retiré, battement

Ballet positions: retiréNostettu. Jalan nosto viidennestä asennosta koukussa toista jalkaa pitkin liu'uttaen polven korkeudelle. **Battement retiré passé** sama liike niin, että jalka vaihdetaan noston aikana edestä taakse tai takaa eteen viidenteen asentoon.

### Révérence

Naisilla niiaus ja miehillä kumarrus, jolla tervehditään ja kiitetään baletinopettajaa tunnin alkaessa ja päättyessä.

**Revoltade**

### Rond de jambe

Ballet barre exercises: rond de jambe par terreJalan ympyrä. Liike, jossa työskentelevä jalka tekee puoliympyrän muotoista liikettä. Esimerkiksi jalka ojennetaan eteen ja viedään yhtenä jatkuvana kaarevana liikkeenä sivulle ja sieltä taakse ja tuodaan takaa suoraan eteen. Rond de jamben voi tehdä **en dedans** tai **en dehors** sekä myös tukijalka **plié**ssä.

* **Rond de jambe à terre** tai **par terre** eli rond de jambe lattialla. Rondit tehdään **tendu**n kaltaisesti niin, että työskentelevä jalka on koko ajan kosketuksessa lattiaan.
* **Rond de jambe en l'air** eli rond de jambe ilmassa. Pieni rond ilmassa sivulla polven korkeudella.
* **Rond de jambe en l'air sauté**ssa jalan rond tehdään samalla hypäten.
* **Demi rond de jambe** Jalka piirtää lattiassa tai ilmassa neljänneskaaren eli viedään esimerkiksi edestä sivulle.
* **Grand rond de jambe** Jalan vienti suorana ilmassa edestä sivukautta taakse tai päinvastoin.
* **Grand rond de jambe jeté** on jalan heitto pienestä koukistuksesta etuviistosta korkealle sivulle jatkaen alas taakse ojennukseen **à terre**. Tehdään myös **en dedans** eli takaa alkaen.

### Royal

Kuninkaallinen. Changement yhdellä **battu**-iskulla ennen jalkojen asennon vaihtoa.

S
-

### Saut de basque

Baskilainen hyppy. Liikkuva hyppy, jonka aikana käännytään ilmassa. Tanssija astuu sivulle ja samaan aikaan puolikäännöksellä ponnistaa hyppyyn heittäen toisen jalan sivulle menosuuntaan. Ilmassa ponnistanut jalka koukistuu polven korkeudelle ja samalla käännytään puoli kierrosta lisää. Alastulo sivulle heitetylle jalalle eli hypätään jalalta toiselle. Toinen jalka tule **sur le cou-de-pied**hen. Miestanssijat tekevät hyppyä myös kahdella kierroksella.

* **Petit saut de basque**ssa jalka heitetään 45 asteen korkeudelle.
* **Grand saut de basque**ssa jalka heitetään 90 asteen korkeudelle ja lopussa jalan koukistus tehdään polven korkeudelle.

### Sauté, sautée

Hypätty. Sauté-liite tarkoittaa, että kyseessä on hyppy.

* **Pas échappés sautés** ks. **Échappé**.
* **Temps (levé) sauté** eli hypätty liike (hetki). Pieni hyppy ilmaan ja laskeutuminen alas lähtöasentoon. Käytetään myös nimitystä **temps levé** eli nostettu liike.

### Seconde, à la

Toisessa. Jalat/kädet toisessa asennossa tai jalan asento sivulle ojennettuna, kun vartalo on yleisön suuntaan. Yksi ns. suurista asennoista **grands posés**. Esimerkiksi **tour à la seconde** on pyörähdys toinen jalka ojennettuna sivulle.

### Sissonne

Sissonne on nimetty askeleen kehittäjän mukaan. Sissonne on hyppy kahdelta jalalta yhdelle jalalle. Sissonne voi olla **petit** (sissonne simple, sissonne fermée, sissonne ouverte 45 asteen kulmassa ja sissonne tombée 45 asteen kulmassa) tai **grande** (sissonne ouverte 90 asteen kulmassa, sissonne renversée ja sissonne soubresaut).

* **Sissonne fermée** eli suljettu sissonne on nopealla tempolla suoritettu matala hyppy. Ponnistus lähtee viidennestä asennosta kahdelta jalalta ja ilmalennon jalat avataan eteen ja taakse tai sivuille. Heti alastullessa jalat suljetaan takaisin viidenteen asentoon lattiaa pitkin liu'uttaen.
* **Sissonne fondu** on kuin **fermée**, mutta jälkimmäinen jalka suljetaan hieman hitaammin ja pehmeästi. Tehdään avaten jalkoja 90 asteeseen.
* **Sissonne ouverte** eli avattu sissonne. Hyppy viidennestä asennosta ilmaan, alastullessa jalka avataan **sur le cou-de-pied**n kautta lattiaan tai 45 asteen korkeudelle. Varpailla: nousu yhden jalan varpaille ja samalla toinen jalka avataan 45 asteen korkeudelle.
* **Grand sissonne ouverte** eli suuri avattu sissonne. Jalat avataan ilmassa ja laskeudutaan yhdelle jalalle toinen jalka 90 asteessa ojennettuna. Toinen jalka voidaan avata myös koukun kautta eli **developpéella**. Varpailla: nousu varpaille jalan avauksella 90 asteen korkeudelle.
* **Sissonne simple** Hyppynä: ponnistus viidennestä asennosta ja laskeutuminen yhdelle jalalle **sur le cou-de-pied**. Varpailla: nousu viidennestä asennosta yhdelle jalalle varpaille **sur le cou-de-pied**.
* **Sissonne soubresaut**ssa hypätään ilmaan jalat viidennessä asennossa ja laskeudutaan yhdelle jalalle samalla toinen jalka taakse avaten.
* **Sissonne tombé**ssa hypätään ilmaan ja laskeudutaan eteen, sivulle tai taaksepäin "kaatuvalla" askeleella. Usein jatketaan assembléella tai pas de bourrée changéella.

### Soubresaut

Korkea hyppy viidennessä asennossa liikkuen eteenpäin. Samalla vartaloa taivutetaan kaarelle taaksepäin.

### Soutenu, battement

Jalka ojennetaan koukun kautta lattiaan (**par terre**) tai ilmaan 45 tai 90 asteen korkeudelle (**grand soutenu**) samalla demi pliéhen laskeutuen. Jalka vedetään takaisin viidenteen asentoon ja samalla tukijalka suoristuu.

### Soutenu en tournant, pas assemblé

Käännös (tai puolikäännös) viidennessä asennossa. Alkaa jalan ollessa ojennettuna eteen, sivulle tai taakse, josta se vedetään viidenteen asentoon ja samalla noustaan (puoli-)varpaille ja käännytään.

### Sus-sous

Päällä-alla. Käytetään myös muotoa **sous-sus**. Lähinnä varpailla tehtävä liike, jossa **relevéellä** viidennessä asennossa vedetään jalat tiukasti yhteen ja samalla liikutaan hieman eteenpäin.

T
-

### Temps de cuisse

Sissonne fermée, joka alkaa jalan vaihdolla viidennessä asennossa ja ponnistus **pas coupé**lla.

### Temps de flèche

Nuoliliike. Hyppy jalkoja edessä "saksaten". Ponnistettaessa ensimmäinen jalka heitetään eteen suorana (muodostaa ikään kuin jousipyssyn kaaren), jälkimmäinen jalka heitetään eteen koukun kautta ojentaen (ikään kuin ammuttava nuoli). Hyppy päättyy ojennukseen eteen 90 asteeseen yhdelle jalalle.

### Temps glissés

Liukuvat liikkeet (hypyt). Pienet lähes lattiassa kiinni tehtävät hypähdykset liikkuen eteen- tai taaksepäin esimerkiksi **arabesque**-asennossa. Tukijalan polvea tai nilkkaa ei ojenneta hypyn aikana suoraksi.

### Temps lié

Yhdistetty liike. Adagio-musiikkiin tehtävä liikesarja, josta on monia muunnoksia helpommasta vaikeampaan. Kaikille muodoille on tunnusomaista käsien ja jalkojen liikkeiden saumaton sitominen toisiinsa sekä eri suuntiin (etuviistoon, sivulle ja takaviistoon) tehtävät askeleet.

* **Temps lié par terre'**ssa askeleet tehdään jalan ojennuksilla lattialla.
* **Grand temps lié**ssä jalka nostetaan 90 asteeseen sekä ennen askelta että sen jälkeen.
* **Temps lié sauté**ssa tehdään **sissonne tombé assemblé** -hyppy peräkkäin eri suuntiin.
* **Grand temps lié sauté**ssa tehdään **grand sissonne ouverte tombé assemblé** -hyppyjä peräkkäin eri suuntiin.
* **Temps lié sur le pointes** tehdään astuen viidenteen asentoon varpaille **pas glissade**lla.

### Temps relevé

Nouseva liike (hetki). Demi pliéstä jalka ojennetaan demi rondin kautta sivulle, samalla tukijalka suoristetaan. Tehdään sekä edestä – **en dehors** – että takaa – **en dedans** – avaten.

* **Temps relevé par terre'**ssa jalan avaus tehdään lattialla. Käytetään usein **rond de jambe par terre** -sarjan **préparationina** eli aloituksena.

* **Grand temps relevé** tehdään 90 asteessa. Jalka nostetaan demi pliéllä polven korkeudelle koukkuun ja avataan demi rondilla ojentaen sivulle 90 asteeseen eli vaakatasoon.

* **Petit temps relevé** – jalka nostetaan demi pliéllä **sur le cou-de-pied'**hen ja avataan etuviistosta demi rondilla ojentaen sivulle 45 asteen korkeudelle. Käytetään usein **rond de jambe en l'air** -sarjan **préparationina** eli aloituksena.

* **Tour temps relevé** on piruetti joka aloitetaan temps relevéellä.

### Tendu, Battement

Ojennettu. Jalan ojennus lattiaa pitkin liu'uttaen. Varsinkin nykytanssissa liikkeestä käytetään suomennosta harjaus.

* **Battement tendu double**. Jalan ojennuksen jälkeen kantapää käy nopeasti lattiassa, mutta vartalon paino säilyy silti tukijalalla. Kannan laskuja voi olla myös useampi peräkkäin. Liikkeestä käytetään myös nimitystä **battement tendu pour le pied** eli "jalkaterää varten".
* **Battement tendu jeté** jalan matala heitto ojennettuna.
* **Battement tendu jeté piqué**ssä heittoon lisätään terävä näpäys varpailla lattiaan.
* **Battement tendu pour batterie**ssa jalka isketään sivulle avauksen jälkeen nilkka koukistettuna V-asentoon tukijalan eteen, sitten taakse ja avataan uudestaan sivulle. Tehdään myös alkaen iskulla taakse. Harjoitus (nimensä mukaisesti) **batterie**-hyppyjä varten.
* **Battement tendu pour le pied** on **tendu** nilkan koukistuksella. Nimikettä käytetään myös **tendu**stä kannan laskulla.

### Terre, à

Maassa. Esimerkiksi **rond de jambe à terre** on rond de jambe tehtynä niin, että jalkaa liikutetaan **tendu**n tavoin lattian pinnassa. Vrt. **en l'air**.

### Terre, par

Maan kautta. Esimerkiksi **passé par terre**ssa työskentelevä jalka viedään lattian kautta liu'uttaen uuteen suuntaan.

### Tire-bouchon

Korkkiruuvi. Työskentelevän jalan asento koukistettuna varpaat korkealla (polven korkeudella tai jopa ylempänä) kiinni tukijalassa.

* **Tour tire-bouchon**. Piruetti jalka polven korkeudelle (mahdollisimman korkealle) koukistettuna.

### Tour

Suurissa asennoissa kuten **arabesque**ssa ja **attitude**ssa tehtävistä pirueteista käytetään nimikettä **tour**. Esimerkiksi **tour attitude en dedans** on pyörähdys **attitude**-asennossa kääntyen tukijalkaan päin. Termit **pirouette** ja **tour** ovat termeinä osittain päällekkäiset ja käännöksistä käytetyt nimikkeet vaihtelevat muun muassa koulukunnittain.

**Tour tire-bouchon** on piruetti, jossa koukistettu jalka on nostettu mahdollisimman ylös – vähintään polven korkeudelle.**Tire-bouchon** = korkkiruuvi. Nimitys tulee tässä asennossa tehtävässä käännöksessä syntyvästä korkkiruuvimaisesta vaikutelmasta. Kädet ovat kolmannessa asennossa

### Tour degagé en dehors

Askelpiruetti. Käännös alkaa jalka avattuna (**degagé**= irrotettu) sivulle, josta se vedetään tukijalan eteen viidenteen asentoon varpaille. Takimmainen jalka nousee piruettiasentoon tukijalan etupuolelle ja pyörähdetään ympäri.

### Tour de force

Teknisen taidon näyte, jossa yhdistyy voimakkaaksi kokonaisuudeksi esimerkiksi piruetteja ja hyppyjä.

### Tour en l'air

Käännös ilmassa. Erityisesti miestanssijoiden liike. Hyppy viidennestä asennosta ilmaan ja yksi tai useampi pyörähdys pystyakselin ympäri ennen alastuloa takaisin viidenteen asentoon etummainen jalka vaihdettuna.

### Tour glissade

Liukuva käännös. Askel eteenpäin V-asentoon varpaille ja käännös ympäri. Tehdään useita kertoja peräkkäin diagonaalissa edeten.

**Tour jeté**

### Tournant, en

Kääntyen. Liite, joka ilmaisee liikkeen tehtävän kääntyen. Esimerkiksi **pas de bourrée** en tournant.

### Troisiéme

Kolmas.

* **Jalkojen kolmas asento** Aukikierretyt jalat peräkkäin kiinni toisissaan. Etummaisen kanta on kohdakkain takimmaisen jalkaterän keskikohdan kanssa.
* **Käsien kolmas asento** Ylösnostetut kädet muodostavat soikion pään ympärille.

### Tukijalka

Jalka, jonka päällä seistään. "Seisova jalka".

### Tutu

Ballerina pukeutuneena tutu'un
Ballerinan esiintymispuku, jossa on lyhyt tyllihelma. Tutu't ovat hyvin kalliita ja tanssijat eivät käytä niitä tavallisilla harjoitustunneilla. Romanttisen suuntauksen tutu'ssa on pitkä tyllihelma, kuten esimerkiksi baletissa *Sylfidit*.

### Työskentelevä jalka

Liikettä tekevä tai ilmassa oleva jalka. "Työjalka".

V
-

### Valmistava perusasento, käsien

Käsien asento soikioksi pyöristettyinä vartalon edessä alhaalla. Kyynärpäät ovat käännettyinä sivuille ja käsivarret kannatettuina siten, että ne eivät kosketa vartaloa, vaan ovat hieman etuviistossa. Käsien muodostama soikio on samanlainen kuin kolmannessa asennossa.

### Volé

Lentävä. Liikesanan liitteenä.

* **Pas brisé volé**ssa hyppy päättyy jalka ilmaan eteen tai taakse ojennettuna.

Lähteet
-------

* American Ballet Theatre'n balettisanakirja
* Laristo, Virpi: *Klassisen baletin didaktiikka I-III*. Suomen Tanssitaiteilijain Liitto, 1988.
* Rumjantseva, Marianna: *Klassisen baletin didaktiikka IV-V*. Suomen Tanssitaiteilijain Liitto, 2002.
* Rumjantseva, Marianna: *Klassisen baletin didaktiikka VI-VIII*. Suomen Tanssitaiteilijain Liitto, 2002.